“ดาวโจนส์” จ่อหลุด 30,000 จุด วอลล์สตรีทพักฐาน หลังพุ่งแรงก่อนหน้านี้
“ดาวโจนส์” จ่อหลุด 30,000 จุด วอลล์สตรีทพักฐาน หลังพุ่งเกือบ 1,600 จุด ในช่วง 2 วันที่ผ่านมา ด้านหุ้นพลังงานพุ่งสวนทางตลาด ขานรับราคาน้ำมันที่ดีดตัวขึ้น และจับตาประชุมโอเปกพลัส มีมติปรับลดกำลังการผลิตวันนี้ 
“ดาวโจนส์” จ่อหลุด 30,000 จุด วอลล์สตรีทพักฐาน หลังพุ่งเกือบ 1,600 จุด ในช่วง 2 วันที่ผ่านมา
5 ต.ค. 2565

ผู้สื่อข่าวรายงานว่า ดัชนีดาวโจนส์ดิ่งลงกว่า 200 จุด ใกล้หลุดแนว 30,000 จุด วันนี้(5ต.ค.65) โดยตลาดหุ้นวอลล์สตรีทปรับฐาน หลังพุ่งขึ้นก่อนหน้านี้ โดย ณ เวลา 20.53 น.ตามเวลาไทย ดัชนีเฉลี่ยอุตสาหกรรมดาวโจนส์อยู่ที่ 30,092.77 จุด ลบ 223.55 จุด หรือ 0.74%
โดยหุ้นพลังงานพุ่งขึ้นสวนทางตลาด ขานรับราคาน้ำมันที่ดีดตัวขึ้น หลังมีข่าวว่า กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส มีมติปรับลดกำลังการผลิต 2 ล้านบาร์เรล/วันเพื่อหนุนราคาน้ำมันในตลาด
ขณะที่ดัชนีดาวโจนส์พุ่งขึ้นเกือบ 1,600 จุดในช่วง 2 วันที่ผ่านมา โดยได้แรงหนุนจากการที่นักลงทุนคลายความกังวลเกี่ยวกับการเร่งปรับขึ้นอัตราดอกเบี้ยของธนาคารกลางสหรัฐ (เฟด) หลังสหรัฐเปิดเผยข้อมูลเศรษฐกิจที่อ่อนแอ
โดยราคาหุ้นทวิตเตอร์ร่วงลง 2.10% ในวันนี้ หลังจากปิดตลาดวานนี้พุ่งขึ้น 22.24% ขานรับรายงานข่าวที่ว่า นายอีลอน มัสก์ ประธานเจ้าหน้าที่บริหารของบริษัทเทสลา อิงค์ ได้ตัดสินใจยื่นข้อเสนอซื้อกิจการของทวิตเตอร์อีกครั้งในราคาหุ้นละ 54.20 ดอลลาร์
ส่วนออโตเมติก ดาต้า โพรเซสซิ่ง อิงค์ (ADP) เปิดเผยว่า การจ้างงานของภาคเอกชนสหรัฐเพิ่มขึ้น 208,000 ตำแหน่งในเดือนก.ย. สูงกว่าที่นักวิเคราะห์คาดการณ์ที่ระดับ 200,000 ตำแหน่ง จากระดับ 185,000 ตำแหน่งในเดือนส.ค.
ขณะที่ภาคบริการมีการจ้างงานเพิ่มขึ้น 238,000 ตำแหน่งในเดือนก.ย. ขณะที่ภาคการผลิตมีการจ้างงานลดลง 30,000 ตำแหน่ง
นอกจากนี้ตลาดจับตาตัวเลขจ้างงานนอกภาคเกษตรประจำเดือนก.ย.ของสหรัฐในวันศุกร์นี้ ขณะที่นักวิเคราะห์คาดการณ์ว่า ตัวเลขจ้างงานจะเพิ่มขึ้นเพียง 265,000 ตำแหน่งในเดือนก.ย. หลังจากพุ่งขึ้น 315,000 ตำแหน่งในเดือนส.ค. และคาดว่าอัตราว่างงานจะทรงตัวที่ระดับ 3.7%